Diari Oficial de la Generalitat Valenciana


Sumari del DOGV 9445, del 10-10-2022 (2022/8611)

RESOLUCIÓ de 21 de juny de 2022, del director general de Qualitat i Educació Ambiental, per la qual es formula declaració d'impacte ambiental del projecte planta de formulació, fabricació i comercialització de productes fertilitzants i fitosanitaris, del terme municipal d'Orihuela. Expedient: (2513694) 007/3658-OYW.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9445

Data del DOGV
:   10-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8611


Data del document
:   21-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Orihuela
    * impacte ambiental

RESOLUCIÓ de 21 de juny de 2022, del director general de Qualitat i Educació Ambiental, per la qual es formula declaració d'impacte ambiental del projecte planta de formulació, fabricació i comercialització de productes fertilitzants i fitosanitaris, del terme municipal d'Orihuela. Expedient: (2513694) 007/5964-ISP. [2022/8611]  
  
«Declaració di impacte ambiental  
Expedient: (2513694) 007/3554-FOF.  
Títol: Planta de formulació, fabricació i comercialització de productes fertilitzants i fitosanitaris.  
Promotor: Grupo Agrotecnología, SL.  
Òrgan substantiu: Servei de Prevenció i Control Integrat de la Contaminació.  
Referència de l'òrgan substantiu: 097/21 IPPC.  
Localització: Orihuela.  
NIMA: 9261644306.  
  
Antecedents i descripció del projecte  
El grup Grupo Agrotecnología, SL (abans Iberfol, SL) promou un projecte per a l'obtenció d'autorització ambiental integrada (AAI, d'ara en avant) d'una planta dedicada a la formulació, fabricació i comercialització de productes fertilitzants i fitosanitaris, a la parcel·la 57 del polígon industrial Puente Alto, al terme municipal d'Orihuela (Alacant).  
  
Consten antecedents al projecte en l'expedient 183/9433-RZY per al qual es van emetre dos informes relatius a la necessitat de sotmetiment a avaluació d'impacte ambiental de dos projectes, en data 26 de maig de 2014 i 20 d'abril de 2018, respectivament. En aquests es va concloure que la fabricació de productes fitosanitaris mitjançant mescla sense reacció química no està sotmés a avaluació d'impacte ambiental, mentre que, la producció de fitosanitaris amb reacció química constitueix un supòsit d'avaluació d'impacte ambiental ordinari de conformitat amb l'annex I (epígraf 5.a) de la Llei 21/2013, de 9 de desembre.  
  
El promotor va obtindre la llicència ambiental amb data 8 de juny de 2018, per a l'activitat d'indústria destinada a la mescla i condicionament de fertilitzants orgànics.  
La mercantil es dedica a la fabricació de productes agrícoles del tipus fertilitzants, bioestimulants, biopesticides, correctors de mancances i condicionadors de sòl per a l'agricultura i la jardineria. El procés productiu actual es basa en la mescla de matèries primeres sense reacció química per a la fabricació de fertilitzants, no obstant això, l'empresa pretén fer canvis en el procés productiu per a obtindre nous productes fitosanitaris després de la mescla de matèries primeres amb reacció química de saponificació i neutralització àcid-base.  
La reacció de saponificació consisteix en la mescla d'àcids grassos amb carbonat potàssic, mentre que la reacció de neutralització àcid-base suposarà la mescla acidobase d'àcid fosforós i carbonat potàssic. En els dos supòsits es controlarà la temperatura de fabricació com a dada de seguiment, i el pH juntament amb la densitat al final del procés per a confirmar la qualitat del producte.  
L'activitat es desenvolupa en una instal·lació industrial composta per tres naus amb una superfície vinculada de 3.333 m², de les quals dos estàs unides i s'utilitzen per a l'emmagatzematge i producció, i una tercera nau annexa dedicada al magatzem de matèries primeres. La capacitat màxima de l'emmagatzematge de la planta és de 1.000 t. Quant a la capacitat productiva, es tracta d'una empresa amb vendes estacionals i que depenen de variables ambientals. S'assumeix una capacitat anual de 252.718 t/any, de les quals 249.688 t són dedicades a la fabricació de fertilitzants sòlids, 2.928 a fertilitzants líquids i tan sols 102 a productes fitosanitaris. Amb un règim productiu de 225 dies/any, la producció mitjana diària és de 1.123,45 t/d.  
El procés de formulació de fertilitzants consisteix en les etapes següents:  
- Recepció de matèries primeres i els principis actius per al seu emmagatzematge condicionat en la nau de producció.  
- Mescla i reacció de les matèries primeres en dipòsits sota condicions de temperatura i pressió atmosfèrica determinades per a l'obtenció de diferents productes. Després d'això, es realitza un tràfec per gravetat a dipòsits d'emmagatzematge mòbils (bidons de 200 l o contenidors tipus GRG de 1.000 l).  
- Envasament i etiquetatge en recipients de manera provisional fins a la seua expedició al client. El període d'emmagatzematge és relativament curt pel fet que són preparats per campanyes amb una rotació apreciable.  
El procés de formulació de fitosanitaris (amb reacció química) és similar a l'anterior, amb la diferència que el procés es realitzarà en el dipòsit d'acer inoxidable núm. 1, resistent a les reaccions que es produiran.  
El subministrament d'aigua es realitza mitjançant connexió amb la xarxa municipal, i el consum total anual és de 1.417 m³. Es distribueix en aigua utilitzada com a matèria primera en producció (878 m³); aigua dedicada per a la neteja de dipòsits, envasadores, canonades, bombes i altres elements (240 m³), i aigües sanitàries (299 m³).  
  
Tramitació administrativa  
En relació amb l'assumpte de referència, el 8 de febrer de 2022 el Servei de Prevenció i Control Integrat de la Contaminació va sol·licitar emissió de declaració d'impacte ambiental en el termini màxim de 2 mesos des de la recepció de l'expedient, de conformitat amb l'article 32 de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana. S'adjuntava la documentació següent:  
- Projecte bàsic per a l'obtenció de l'AAI.  
- Estudi d'impacte ambiental, incloent-hi document de síntesi.  
- Diligència d'informació pública.  
- Certificat de compatibilitat urbanística emés per l'Ajuntament d'Orihuela.  
- Documentació complementària: llicència ambiental (any 2018), certificat de verificació documental, declaracions responsables, annexos al projecte bàsic, informe preliminar de sòls, fitxes de dades de seguretat, memòria MTD i anunci relatiu a la informació pública publicat en el DOGV.  
D'acord amb el certificat remés, l'òrgan substantiu va realitzar la informació pública de l'expedient en el termini de trenta dies mitjançant anunci en el DOGV. Aquest termini va finalitzar amb data 4 de novembre de 2021, sense que s'hagueren formulat al·legacions.  
  
Consideracions ambientals  
L'activitat està situada en sòl considerat com a sòl urbà industrial pel planejament urbanístic, en un polígon industrial (referència cadastral: 9376283WI7035W2880AV) situat entre els termes municipals d'Orihuela i Redován, l'ús del qual és compatible sempre que es complisca la normativa urbanística.  
Es troba a una distància de 1.600 metres de les zones residencials més pròximes, en un entorn altament antropitzat i urbanitzat, i l'establiment confronta amb naus industrials i centres logístics. Disposa de tots els serveis disponibles relatius al proveïment d'aigua, subministrament energètic, xarxa de clavegueram d'aigua residual i accés a la instal·lació a través de la N-340.  
A l'oest de l'activitat es troba la serra d'Orihuela amb presència de tres barrancs (barranc del Muladar, barranc de lo Roca i barranc lo Pina) que desemboquen en el polígon industrial on se situa l'activitat. A causa d'això i a la presència d'una rambla situada al nord de la instal·lació i al règim pluviomètric de l'àmbit territorial, la totalitat de la instal·lació es troba en sòl afectat per perillositat d'inundació de nivell 6 d'acord amb la cartografia del PATRICOVA i envolupant de perillositat per inundació d'acord amb la cartografia de l'SNCZI. Segons les instruccions de 8 d'octubre de 2019, del conseller de Política Territorial, Obres Públiques i Mobilitat, la normativa en matèria d'inundació aplicable està constituïda per les disposicions del pla urbanístic, per això, s'aporta el certificat de compatibilitat urbanística de l'Ajuntament d'Orihuela en la qual es considera que l'activitat és compatible amb les determinacions de la normativa urbanística.  
  
Consultat el visor cartogràfic, la instal·lació es troba a 550 metres de la ZEPA «Serres del Sud d'Alacant», del LIC «Serra d'Orihuela» i de terreny forestal estratègic d'acord amb la cartografia del PATFOR. No se situa, per tant, en l'àmbit territorial d'espai natural protegit dels recollits en la Llei 11/1994, de 27 de desembre, ni espai de la Xarxa Natura 2000, ni es preveu afecció indirecta sobre algun dels seus elements i a la seua connectivitat amb la resta d'espais.  
No es preveu afecció a camins ramaders, el més pròxim és el denominat assagador d'Orihuela a Alacant, situat a 550 metres a l'oest. Així mateix, consultant les bases de dades sobre elements patrimonials, no es preveu afecció a jaciments arqueològics, etnològics i paleontològics inventariats.  
Els principals efectes significatius sobre el medi ambient són els següents:  
Les emissions atmosfèriques de partícules derivades de l'aspiració instal·lada és un dels principals impactes significatius en el procés de fabricació de fitosanitaris i fertilitzants de l'activitat. La instal·lació disposa de tres focus d'emissió potencialment contaminants i que corresponen amb les aspiracions dels dipòsits de formulació i fabricació que emetran partícules a la seua eixida (focus 1 i 2), i amb la caldera de gas natural que subministra aigua calenta per al procés de mescla i homogeneïtzació.  
En els reactors de formulació no es produeixen emissions contínues en l'elaboració de producte acabat, l'emmagatzematge del qual es realitza en recipients GRG tancats. En el procés de formulació, es disposa de turbines d'extracció o aspiració per a eliminar el vapor d'aigua alliberat. L'aspiració de líquids i sòlids dels dipòsits de formulació té un règim de funcionament de 8 hores/dia per als focus 1 i 2; el sistema de reducció d'emissions particulades establit consisteix en filtres de mànegues i l'alçària de xemeneia, de 8,2 i 9 metres respectivament. La caldera de gas natural generarà gasos de combustió, en un règim de treball de 4 hores/dia i no figura cap sistema de reducció d'emissions.  
  
Per a garantir el rendiment d'eliminació de partícules, les mànegues seguiran un programa de manteniment preventiu consistent en la revisió cada 6 mesos de la diferència de pressió amb la finalitat de determinar el grau d'obturació dels porus, la revisió de descàrrega de l'electrovàlvula, del distribuïdor d'aire i l'estanquitat i vibració de portes. S'exposa, en l'estudi d'impacte ambiental, que els focus donats d'alta seran controlats cada tres anys per entitats acreditades per al control ambiental, i que han de complir els valors límits normatius establits en l'annex IV del Decret 228/2018, de 6 de febrer.  
  
Quant al consum d'aigua i abocament de residual, el consum d'aigua estimat procedent de la xarxa municipal és de 1.417 m³ i es consumirà fonamentalment en el procés de fabricació, i en menor mesura per a higiene i rentada d'equips. El promotor aporta un certificat de disponibilitat de recursos hídrics sempre que no es produïsquen increments importants en el consum.  
Quant a l'abocament d'aigües residuals, s'aporta autorització d'abocament a la xarxa de clavegueram del polígon industrial de Puente Alto, per a aigües procedents d'higiene i vestidors de la instal·lació (299 m³/any) i aigües pluvials (1.852 m³/any) que seran canalitzades fins al clavegueram. Per contra, les aigües procedents dels processos d'esbandida i rentada de les sitges i dipòsits de mescla, màquines d'envasament i esbandides de laboratoris (240 m³/any), es canalitzaran mitjançant arquetes, des de les quals es bombarà fins a dipòsits amb capacitat suficient com per a recollir el trencament d'un reactor sencer, en els quals s'emmagatzemaran fins a la seua ulterior recollida per un gestor autoritzat.  
L'activitat projectada preveu la possibilitat que, en situacions d'emergència derivades de fugues de matèria primera o aigua residual o sobreeiximent dels dipòsits, es produïsquen vessaments de productes químics perillosos que poden afectar el sòl i l'aigua subterrània. Per a evitar l'afecció a les aigües, tots els dipòsits d'emmagatzematge estan situats en àrea d'emmagatzematge amb superfícies construïdes amb formigó hidròfug impermeabilitzat amb fibres per al control de fugues (especialment en zones d'emmagatzematge de productes perillosos). Tant en la zona de producció com d'emmagatzematge hi ha una xarxa de drenatge independent que recull els drenatges de les possibles fugues i els procedents de les esbandides i neteges de l'equip i maquinària. El pla d'emergència preveu la seqüència d'actuació davant una possible fuga o vessament d'un producte químic.  
L'emmagatzematge dels productes químics utilitzats en el procés de producció complirà les prescripcions tècniques establides en el Reial decret 656/2017, de 23 de juny, pel qual s'aprova el Reglament d'emmagatzematge de productes químics i les seues instruccions tècniques complementàries MIE APQ 0 a 10. En concret, per a aquest tipus d'activitat, haurà de complir les següents:  
- APQ-1: emmagatzematge de líquids inflamables i combustibles.  
- APQ-5: emmagatzematge i utilització de botelles i botelles grans de gasos comprimits, liquats i dissolts a pressió.  
- APQ-6: emmagatzematge de líquids corrosius.  
- APQ-7: emmagatzematge de líquids tòxics.  
Entre les premisses més rellevants del reglament APQ, es consideren: la protecció dels armaris on se situa l'emmagatzematge de productes inflamables; la separació de productes químics existent evitant la seua reactivitat; la ventilació de la instal·lació; la dotació d'equips de protecció individual i col·lectius, i el compliment de la legislació aplicable per al transport de mercaderies perilloses relatiu als recipients mòbils. Tots els dipòsits de superfície estan disposats de tal forma que, en cas de fuga, els abocaments s'acumulen en dipòsits de recollida, per a evitar el seu abocament al sòl. No s'implantaran dipòsits d'emmagatzematge en subterrani en la instal·lació.  
Quant a la producció de residus, de conformitat amb l'estudi d'impacte ambiental, l'activitat genera tant perillosos com no perillosos, en estat líquid i sòlid. Entre els perillosos destaquen: productes químics caducats; material contaminat; envasos buits de plàstic contaminat; olis i tubs fluorescents. S'emmagatzemaran un temps inferior a sis mesos, de forma etiquetada i depositats en condicions de seguretat. Quant als no perillosos (aigües de rentada, cartutxos, fertilitzants orgànics en desús, etc.), s'emmagatzemaran en contenidors exteriors. Tots els residus s'agruparan i emmagatzemaran segons la seua tipologia, fins a la seua retirada final mitjançant un gestor autoritzat.  
  
S'ha presentat de manera annexa al projecte una auditoria acústica amb la finalitat de determinar el compliment de la normativa vigent en matèria de contaminació acústica. Els límits normatius de nivells d'immissió en període diürn, en zones de sòl industrial, són 70 dBA, de conformitat amb l'annex II de la Llei 7/2002, de 3 de desembre. Els assajos de soroll ambiental han avaluat els diferents processos dins de l'activitat susceptibles de produir soroll (producció, compressors, envasament i paletització). Aquests assajos s'han realitzat a les façanes de la instal·lació (punts més desfavorables), els resultats dels mesuraments d'immissió a l'exterior són de 56,1 i 51,1 dBA, d'acord amb la normativa vigent sense necessitat d'aplicar mesures correctores addicionals a les ja existents.  
S'haurà d'aplicar un programa de vigilància ambiental que verifique la coincidència dels impactes previstos amb els realment ocasionats i la validesa de les mesures correctores i preventives davant aquests impactes. Una ECMQA inspeccionarà el compliment dels límits d'emissió atmosfèrica dels dos focus donats d'alta, amb periodicitat triennal. Pel que fa al seguiment d'abocaments, no se sotmetran a controls les aigües sanitàries abocades al clavegueram, mentre que, els residus generats, juntament amb les aigües de neteja de l'equipament, vessaments i fugues, s'emmagatzemaran fins a la gestió per un organisme autoritzat, tot això controlat a través del corresponent llibre de registre. Quant a l'afecció per soroll, es tindrà un control de la contaminació acústica i es mantindrà un registre amb els resultats de les auditories que es realitzaran cada 5 anys o quan s'implemente una modificació que siga susceptible de canvis.  
  
Consideracions jurídiques  
El projecte constitueix un supòsit d'avaluació d'impacte ambiental ordinària, d'acord amb l'article 7.1.c de la Llei 21/2013, de 9 de desembre, en concordança amb l'annex I (grup 5.a.3r).  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte d'indústria dedicada a la formulació, fabricació i comercialització de productes fertilitzants i fitosanitaris, a la parcel·la 57 del polígon industrial Puente Alto, al terme municipal d'Orihuela (Alacant), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que consta en l'expedient i de conformitat amb les condicions següents:  
1. Atés que l'activitat se situa en sòl afectat per perillositat d'inundació, s'hauran de complir les mesures de control i prevenció de fugues i vessaments, així com les condicions d'estanquitat de tots els dipòsits d'emmagatzematge de productes acabats i matèria primera. Els sistemes d'ancoratge dels dipòsits asseguraran que no siguen arrossegats, en cas d'avinguda.  
2. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 21 de juny de 2022.- El director general de Qualitat i Educació Ambiental: Joan Piquer Huerga.»